Onthou dít as jy huisverband na ander bank skuif | Netwerk24
26 Augustus 2017 08:14
Het jy al ooit oorweeg om jou huislening van een bank na 'n ander bank te skuif? Daar is baie redes waarom mense dit doen – soos beter diens, waarde en rentekoerse, wanneer mense trou en kostebesparing op lang termyn.
Stanley Mabulu, hoof van verkope by FNB Home Loans. Foto: VERSKAF
Stanley Mabulu, hoof van verkope by FNB Home Loans, sê verbruikers moet die volgende in ag neem:
Wanneer jy van bank verander, doen jy tegnies om 'n nuwe huislening aansoek. Jy moet dus 'n volledige leningsaansoek voltooi, waarna die standaardprosedures sal volg.
"Indien jou geldsake nie in orde is nie, is daar 'n goeie kans dat jou leningaansoek nie suksesvol sal wees nie."
Die tariewe en kostes wat jy normaalweg vir 'n nuwe huislening moet betaal – soos die registrasiegeld van jou verband – is steeds van toepassing as jy jou lening van die een bank na 'n ander skuif.
"Omdat jy 'n nuwe huislening uitneem, moet jy by die aktekantoor die aanvanklike verband kanselleer wat jy geregistreer het toe jy die huis gekoop het. Dit kan jou ekstra geld kos."
Jy kan ook moontlik beboet word deur jou kredietverskaffer omdat jy jou huislening vroeër by hom wil beëindig. Dít gebeur as jy nie die bank 90 dae voor die tyd van jou voorneme in kennis gestel het nie.
Dit is beter om al jou bank­sake te skuif na die bank waar jy jou huisverband uitgeneem het en dié bank jou primêre bank te maak. Dit kan jou meer waarde gee en só kan jy ook jou finansies beter bestuur.
"Verbruikers wat meer as een huislening by verskillende kredietverskaffers het, vind dit ook meer waardevol om te skuif. Om jou eiendomsportefeulje by een bank te hê, maak dit makliker, meer kostedoeltreffend en sorg ook vir meer waarde op die lange duur," sê Mabulu.
Dit is baie algemeen vir kredietverskaffers om kliënte met onweerstaanbare aanbiedinge te lok sodat hulle van bank moet verander. As jy beplan om van bank te verander, maak seker jy het jou huiswerk gedoen en jou opsies by ander banke goed oorweeg en teen mekaar opgeweeg.
"Om 'n huislening te skuif, kan op die lange duur voordelig wees indien jy dit versigtig oorweeg het en dit in ooreenstemming met jou persoonlike finansiële plan is."